Ons groet vir Rensie van Tonder - Ons Tuis Monument Tehuise
Rensie van Tonder, of soos sy bekend staan matrone Van Tonder, het haar hart, tyd en liefde afgestaan aan die bejaardes en ook die gemeenskap. Sy het reeds vyf jaar gelede by Van Rensburg Tehuis afgetree maar toe sy versoek is om langer aan te bly, het sy nie geskroom om nog betrokke te wees nie. Sy het hart en siel in die tehuis gesit en talle projekte onder haar leiding bestuur.
Die kleuterskool was naby haar hart en personeel vertel dat sy soms gaan help het om die kleuters te voer omdat hulle nie groente geken het nie. Dan het sy met groente besmeerde klere rustig haar bestuurstaak voortgesit.
Rensie het groot deernis vir Alzheimerpasiënte gehad en het sy die arbeidsterapieprogram in die lewe geroep.
Met dieselfde deernis wat sy elke inwoner met waardigheid en respek hanteer het, het sy ook haar eie ma by die tehuis laat versorg.
Die gemeenskap van Danville het Rensie geken en geweet "as ek honger is, kan ek net by haar gaan aanklop" − sy sou nooit persone jonk of oud wegstuur sonder dat sy weet hy of sy het 'n bord kos of kospakkie in die hand nie.
Sy het twee kinders, Lizl (dogter) en Corne (seun) en is ouma van vier kleinkinders. Op die ouderdom van 70 jaar en na 37 jaar diens het sy besluit om ook haar aftrede te begin geniet. Ons neem met hartseer afskeid van 'n formidabele vrou, matrone Rensie van Tonder, op 28 September 2016.
Haar opvolger is mev Celesté Visser en sy gee te kenne dat sy vir hierdie uitdaging kans sien. Welkom by die OTMT familie Celesté. Ons hoop jy sal nog vir baie jare ook jou hart en siel uitleef by hierdie besonderse tehuis genaamd Van Rensburg.